 

**POZIV ZA SUDJELOVANJE U ERASMUS+ PROJEKTU**

Dragi učenici Strojarske tehničke škole Frana Bošnjakovića, pozivamo vas na sudjelovanje u Erasmus+ programu Ključna aktivnost 1 za područje strukovnog obrazovanja i osposobljavanja u okviru projekta **„bREVITy** - **precizna i kvalitetna E+ praksa za razvoj vještina rada u Revitu“ (*bREVITy - a short and concise E+ practice for developing students' Revit skills*),** koji će se provoditi u **veljači 2022.**Projekt je odobrila Agencija za mobilnost i programe EU u vrijednosti od 43.133,00EUR. Planirano vrijeme mobilnosti je od **5. 2. do 19. 2. 2022.**, a projekt će se provesti u **Brayu, u Irskoj.**

Partner u projektu je tvrtka [**Martello Training Ltd**.](https://www.martellotraining.com/) iz Irske, koja nam je ponudila sve što nam je potrebno za provedbu potencijalnog projekta: organizaciju adekvatnog rada za učenike, smještaj za sve sudionike mobilnosti, transport, organizaciju i stručno vodstvo obilaska grada i kulturološke posjete.

U sklopu projekta, ukupno će se odabrati 15 učenika (polaznici **trećih i četvrtih razreda smjerova Strojarski računalni tehničar i Tehničar za mehatroniku**). Oni će imati priliku raditi u alatu *Revit* u trajanju od **2 tjedna**. Tijekom mobilnosti učenici će dobiti financijsku potporu koja pokriva troškove putovanja (prijevoz), smještaj i prehranu, a za učenike je osiguran i džeparac koji će pokriti njihove tekuće troškove u Irskoj. Dakle, učenicima je mobilnost u cijelosti financirana i ne snose nikakve troškove. Škola će u sklopu svojih aktivnosti za odabrane učenike organizirati pedagošku, kulturološku, jezičnu i stručnu pripremu za mobilnost te prevenciju rizika. Tijekom radnog tjedna učenici će sudjelovati na tečaju *Revita*, a tijekom vikenda bit će organiziran sociokulturni program koji uključuje izlete i obilaske. Po završetku programa učenicima će biti dodijeljeni *Europassovi* certifikati.

Cilj je projekta ovom mobilnosti, odnosno dvotjednim praktičnim radom u alatu *Revit*, poboljšati ključne strukovne kompetencije učenika. Od projekta se očekuje prije svega da će pomoći učenicima steći nove vještine u struci, koje će moći primijeniti u svom daljnjem školovanju i koje će ih učiniti konkurentnijima na tržištu rada. Osim proširivanja znanja iz struke i upoznavanja s praksama zemlje domaćina, učenicima se pruža prilika upoznati novu kulturu, što osim širenja znanja njihove opće kulture pomaže i u razvijanju osjećaja tolerancije prema različitosti. Cilj je unaprijediti i njihove jezične i IKT kompetencije te, istovremeno, ojačati socijalne kompetencije učenika.

Prijaviti se mogu učenici **trećih i četvrtih razreda smjerova Strojarski računalni tehničar i Tehničar za mehatroniku** (3. a, 3. b, 4. a i 4. b).

Dokumenti potrebni za prijavu:

* obrazac za prijavu
* motivacijsko pismo
* suglasnost roditelja za sudjelovanje u projektu.

Prijave se mogu predati osobno ravnateljici, pedagoginji ili koordinatorici projekta (Tatjani Jukić). U slučaju *online* nastave, skenirane dokumente pošaljite mailom na projekt.stsfb@gmail.com.

Ako netko i za vrijeme *online* nastave želi osobno predati dokumente, prije dolaska se najavite i dogovorite termin dolaska kako bi vas netko mogao dočekati u školi.

Rok za prijavu za sudjelovanje u projektu je do **10. 11. 2021.**

Kriterij za ocjenjivanje/odabir:

* opći uspjeh prethodno završenog razreda
* znanje engleskog jezika
* vladanje
* motiviranost i motivacijsko pismo.

**Važno**: Ulazak u Irsku i boravak u obiteljima moguć je jedino osobama s **važećom COVID potvrdom** pa molimo da se na natječaj javljaju samo učenici koji je imaju ili su se spremni cijepiti u slučaju da budu izabrani za sudjelovanje u projektu.

Izborno povjerenstvo objavit će privremenu i rezervnu bodovnu listu sudionika mobilnosti. Rezultati će biti objavljeni na [web stranici škole](http://ss-strojarskatehnicka-fbosnjakovica-zg.skole.hr/) i na oglasnoj ploči škole.

Rok za žalbu bit će objavljen zajedno s rezultatima. Žalba se podnosi u pisanom obliku ravnateljici, pedagoginji ili koordinatorici projekta.

Za sva ostala pitanja možete se obratiti pedagoginji, ravnateljici ili koordinatorici projekta.

Zagreb, 29. listopada 2021.